DWเริ่มแผ่วเคจีไอเบี่ยงออกอีทีเอฟ
เคจีไอเผย DW ถึงทางตัน อ้อนตลาดหลักทรัพย์ขยายสินค้าอ้างอิง
20 ส.ค. 2554

เคจีไอเผย DW ถึงทางตัน อ้อนตลาดหลักทรัพย์ขยายสินค้าอ้างอิง 
หันกลับมาลุยอีทีเอฟเน้นอ้างอิงดัชนีต่างประเทศ เกาหลีปีนี้ ฮั่งเส็ง ดาวโจนส์ปีหน้า 
น.ส.นฤมล อาจอำนวยวิภาส กรรมการผู้จัดการ ฝ่ายธุรกิจตราสารอนุพันธ์ บริษัทหลักทรัพย์ เคจีไอ(ประเทศไทย) หรือ KGI เปิดเผยว่า ขณะนี้เห็นว่าใบสำคัญแสดงสิทธิอนุพันธ์ (DW) เริ่มแผ่วแล้ว เนื่องจากจำนวนที่ออกและเสนอขายมากขึ้น และซ้ำกับหุ้นเดิมๆ รวมถึงจำนวนผู้ออกมากขึ้น
ทางบริษัทจึงได้เสนอให้ตลาดหลักทรัพย์ขยายสินค้าอ้างอิงให้สามารถออก DW อ้างอิงดัชนีหุ้น อ้างอิงอีทีเอฟและตะกร้าหุ้นเพิ่มเติมจากเดิม ที่ได้เสนอให้ขยายครอบคลุมหุ้นในดัชนี SET 100 
นอกจากนี้ เคจีไอจึงหันมารุกออกกองทุนอีทีเอฟมากขึ้น โดยมีแผนจะนำอีทีเอฟอ้างอิงดัชนีหุ้นต่างประเทศมาซื้อขาย โดยคาดว่าอีทีเอฟอ้างอิงดัชนีตลาดหุ้นเกาหลีน่าจะสามารถเห็นได้ก่อนในปีนี้ 
สำหรับปีหน้าคงเป็นการออกอีทีเอฟอ้างอิงดัชนีหุ้นฮั่งเส็งและดัชนีหุ้นดาวโจนส์ เพราะเป็นดัชนีหลักของโลก คาดว่าน่าจะได้รับความน่าสนใจจากนักลงทุน เป็นที่รู้จักของนักลงทุนไทยอยู่แล้ว 
“ในส่วนของเกาหลีและฮั่งเส็ง จะเจรจาเพื่อนำอีทีเอฟ TDEX ของไทยไปซื้อขายด้วย” กรรมการผู้จัดการ บล.เคจีไอ กล่าว 
ทั้งนี้ ในภาวะหุ้นลง DW และธุรกิจให้ยืมหุ้นเพื่อขายล่วงหน้า (SBL) จะได้รับความนิยม โดยในช่วงต้นเดือน ส.ค.ที่ผ่านมา ดัชนีหุ้นลงแรงทำให้ธุรกรรม SBL ได้พุ่งขึ้นไปแตะ 1,000 ล้านบาท เพิ่มจากระดับปกติอยู่ในช่วง 300-500 ล้านบาท